አንቀጽ 5 በተለይ እና ክፍል ሁለት ደግሞ በአጠቃላይ ከዚህ ረቂቅ መመሪያ በፊት የሰውነት መብት በሕግም ሆነ በምዝገባ ስላላቸው የሃይማኖት ተቋማት የሚደነግግ ቢሆን ኖሮ፣ ረቂቅ መመሪያው የተለያዩ የሕግ ክፍሎችን፣ መርሆችን እና ሌሎች ብዙ ነገሮችን ይጥስ ነበር፡፡ ምንም እንኳ በክፍል 2 ሥር አንቀጽ 5 እና ከዚያ በኋላ ያሉት አንቀጾች በዚህ መልኩ ሊተረጎሙ የሚችሉ ቢሆንም፣ ይህ አተረጓጎም ግን የሚያስተማምን እና ዘለቄታ ያለው አይመስልም፡፡ በርግጥ በሕግ አተረጓጎም መሠረት፣ ክፍል 2 በተለይም አንቀጽ 5 ቀድሞ የነበሩ የሃይማኖት ተቋማትን እንደማይመለከት ይታወቃል፡፡ ምክንያቱም አንቀጽ 5 በግልጽ የሚደነግገው ስለ ምሥረታ ነው እንጅ ቀድመው ስላሉ የሃይማኖት ተቋማት ምሥረታ አይደለምና ነው፡፡ ሕጉ ግልጽ ከሆነ ደግሞ ምንም ዓይነት ትርጉም ስለማያስፈልገው፣ ክፍል 2 ቀድመው የነበሩ የሃይማኖት ተቋማትን አይመለከትም፡፡
